philips etc. doen te wetene allen jegenwoirdigen
ende toecommenden dat wy ontfangen hebben die oitmoedighe
supplicatie van michiel michiels schamel lantsman geboiren
bunnen der vryheyt te mol inhoudende hoe hy suppliant
altyt hem eerlyck gedragen heeft zynde van catholycquen
leven sonder eenich feyt meriterende punitie oyt geperpetreert
te hebbene dan alzoe hy inde maent van septembre inden
jaere zevenentzestich is geweest op zekere bruylofte
van wegen claes nyzens dochtere tot dessel ende inden
avonde int scheyden van dyen is aldaer onder de gesellen
grooten twiste in dabsentie van hem suppliant geresen maer
van eenige van zyne goede kennisse geroepen zynde is
gecommen om de voirs. gesellen te middelen ende de selve
suppliant met een hout geworpen zynde heeft zyn
eet mes vuytgetrocken sonder alsdoen yemanden gequetst
te hebbene ter welcker stondt vraechde eenen genompt
peeter pellens michiel wat wilde maecken ghy sult
u selven vinden geslaeghen waerop hy suppliant seyde
daer is myn mes tselve over gevende seggende ick en
begheere egeen erch maer comme alleenlyck om de gesellen
te appaiseren alzoe hy de selve middelde presenterende
tot dyen een vaen biers oft twee voer hen te betaelene
midts de welcken hy metten voers. peeter pellens is
gegaen tot omtrent der dueren nicolas nijs ende
wordde hy suppliant van eenige van zyne naegebueren
geroepen michiel suldy anderwerff ons hier laten slagen
oft desgelycken vuyt dyer saken hy vuyt compassie onder
het gevechte is geloopen om anderwerff henluyden te
veraccorderen alwaer hy ongenadelyck van vier oft vyff
persoonen met houten stocken neder ter eerden geslagen
werdt sulckerwys dat eenige beduchten dat hy
suppliant duer die groote ymportuniteyt van slaegen
soude doot geslagen geweest hebben alsulcx dat
hy op handen ende voeten wech croop om hem te salveren
van welcke slagen hy tot int vuytgaende der maent
van may lestleden continuelyck sieck heeft geweest
welcken voirgaenden stryt geduerende es geschiet dat
hy suppliant eenen genoempt michiel aerts met
zynen opstekere heeft gequetst int hangen van zynen
buycke waer van binnen eenen daige daernae hy deser
werelt is overleden tot des suppliants grooten ende
bitteren leetwesen die welcke vreesende rigeur van justicie
hem altyt heeft geabsenteert ende en soude hem nyet
dorren vinden in desen onsen landen van brabant sonder
ierst ende voer al daer toe verworffen te hebbene onse
oepene brieven van remissie daer toe dienende
waeromme zoe eest dat wy desen overgemerckt
ende hier op ierst gehadt dadvys vanden onder schouteth
van dessel geneycht wesende ter beden des voers.
michiel michiels suppliants ende willende hem in dit
stuck prefereren gratie ende misericordie voer
strangheyt ende rigeur van rechte hebben den selven
suppliant inden gevalle als boven geremitteert quytgeschouden
ende vergeven remitteren schelden quyte ende vergeven
vuyt sunderlinger gratien by desen onsen brieve tfeyt
ende ongeval boven geruert midtsgaders alle offensie
ende bruecke corporelle ende criminelle daerinne hy
hem overmidts ende vuyt saken van tgene des voers.
is tegen ons ende justitie eenichssins mach hebben
ontgaen ende mesdragen ende hebben hem dyen aengaende
weder gestelt ende gerestitueert stellen weder ende
restitueren tot zynen goeden name fame ende geruchte
in onsen voirs. lande van brabant ende alle anderen onsen
landen ende heerlicheyden ende tot zynen onverbeurden goeden
indyen hy eenige onder ons heeft gelyck ende in alder
manieren zoe hy was voer de toecompste vanden voers.
feyte imponerende hierop een eeuwich geswych onsen
procureur generael in brabant ende allen anderen onsen
justicieren ende officieren wye zy zyn satisfactie
ende beternisse ierst ende voer al gedaen der partye
geinteresseerde indyen die noch nyet gedaen en
zy ende ennighe daer toe staet civilyck alleenlyck
behoudelyck dat de voers. suppliant gehouden zal
zyn tvoers. feyt tegen ons te beteren civilyck naer gelegentheyt
vander saecken ende faculteyt van zynen goeden met oyck
te betaelene de redelycke costen van justicien hier omme
alreede gedaen ende te doene allet ter taxatien ende
moderatien van onse lieve ende getrouwe de cancellier
ende luyden van onsen raide in brabant die wy daer
toe gecommitteert hebben ende committeren by desen ontbieden
daerom ende bevelen den selven onsen cancellier ende
raidtslieden dat voer hen geroepen deghene die daerom
behoiren geroepen te zyne zy procederen wel
ende deuchdelyck ter verificatie ende interinemente van dyen
ende totter taxatie ende moderatie vander voers.
emende ende costen van justitien alzoe zy zullen
bevinden behoirende welck interinement de voers.
suppliant gehouden sal zyn te versueckene ende hem
in persoone te presenteren in onsen voers. rade binnen
zesse maenden naestcommende opte pene van te
verbuerene deffect van desen ende dat gedaen ende
de selve civile boete ende costen van justicien getaxeert
ende betaelt zynde in handen vanden genen dien dat
behoiren zal zy onse vors. procureur generael in
brabant ende alle andere onse rechteren justicieren officieren
ende ondersaten jegewoirdige ende toecommende dien
dat aengaen zal moghen huere stedehouderen ende
een yegelyck van hen bezundere zoe hem toebehoiren
sal doen laten ende gedoogen den voers. suppliant van
deser onser jegewoirdiger gratien ende remissie ende van
alle dinhouden van desen inder vuegen ende manieren
voere verhaelt rustelyck vredelyck volcommelyck ende
eeuwelyck genyeten ende gebruycken sonder hem te
doene oft te laten geschieden nu noch in toecommenden
tyden ennich hinder letssel oft moyenisse aen lyve
noch aen goeden ter contrarien maer indyen zyn lyff
oft eenige van zynen onverbeurde goeden daerom gearresteert
becommert oft belet waeren dat zy die setten ende
marge: sy verantwort byden ontfanger
vanden exploicten
stellen ter stondt ende sonder vertreck tot geheelder
ende volcommender delivrantie want ons alsoe gelieft
ende ten eynde dat dit vast ende gestadich blyve tot
eeuwigen dagen soe hebben wy onsen zegel hier aen doen
hangen behoudelyck in anderen dingen onse rechte ende
eenen yegelycken anderen dessyns gegeven in onse
stadt van bruessele inde maent van meerte int jaer
ons heeren duysent vyffhondert achtentzestich nae
coustume van scryven ons hoeffs van brabant van
onsen rycken van spangnien cecillien etc. txiiie ende
van napels etc. txve opde plycke stont gescreven
byden coninck onderteeckent j. perre
gecollationneeert ende bevonden accorderende
metten originalen beyegelden brieven by my
$ boudewyns $